**A VÁROSLIGET TERÜLETI EGYSÉGEINEK ÉPÍTÉSZETI ELEMZÉSE, ÉS MEGÚJÍTÁSI LEHETŐSÉGEINEK KONCEPCIONÁLIS VIZSGÁLATA.**

**Leirat az Alkotó hét keretében a műszaki szakirányos komplex tervet készítő, nappali negyedik évfolyamos hallgatók részére az IPARTANSZÉK által kiírt egyetemi feladatról.**

Budapest, 2013. március 27.

A Városliget rendkívül gazdag történeti előzményekkel, és épített örökséggel büszkélkedhet. Mindazonáltal nem mentes az elmúlt század történelmi megrázkódtatásainak viharaitól sem, aminek jól látható lenyomatait - terhes örökségként - mind a mai napig magán viseli a terület.

Az Alkotó héten a hallgatóság intenzív bevonásával megkísérlünk friss szemmel közelíteni ehhez a különleges adottságú területhez, és felfedezni velük a területben rejlő értékeket és adottságokat, a még rejtett, vagy éppen a parlagon heverő lehetőségek megtalálásának a reményében. Ezzel egy időben egyúttal megismerhetik a terület múltját és jelenét is, amely jelentős impulzusokkal rendelkezik a terület egy lehetséges jövőjének a kibontása terén. Célunk, hogy ötleteinkkel, a résztvevők kreativitásával segítsük Budapest épített örökségének egyik, hajdan szebb napokat megélt ékkövének remélt újjászületését.

**A FELADAT**

A hallgatók, 8 - 16 fős csoportokba rendeződve, két-két vezető oktató felügyelete és irányítása mellett a Tanszékünk által előzetesen kijelölt, funkcionális – történeti, stb. szempontok szerint összefüggő területi egységeket vizsgálnak meg a Városligetben, az ott elhelyezkedő mérnöki létesítményekkel, objektumokkal együtt, és mindezeken túlmenően koncepcionális javaslatot is tesznek az adott területi egység távlati megújítására és fejlesztésére.

A feladat teljesítése tehát két lépcsőben zajlik.

**Az első lépcsőben** a terület építészeti szempontú vizsgálatát várjuk el a csoportoktól.

A vizsgálat tehát ki kell, hogy terjedjen

- az egyes területi egységek történetére (múlt és jelen), és a Városliget városszerkezeti egységében elfoglalt helyzetére,

- a területi egységen fellelhető létesítményekre és objektumokra (építmények, épületek, és épületegyüttesek, városépítészeti alakzatok, területrészek, speciális mérnöki – infrastrukturális létesítmények, stb.), valamint

- az egyes területek építészeti problémáinak kimutatására.

**A második lépcsőben** - a vizsgálatok és elemzések tanúságait levonva - friss ötleteket és koncepcionális javaslatokat várunk a hallgatóktól

- az elemzéseik során kimutatott építészeti problémák lehetséges megoldására, valamint

- az egyes vizsgált területi egységek általános megújítására és fejlesztésre.

**A TERÜLETEGYSÉGEK ÉS A TÉMAFELELŐSÖK**

**1. ZÓNA: A VÁROSLIGETBE BEHATOLÓ VÁROSI FŐTENGELY, ÉS ERRE MERŐLEGESEN A DÓZSA GYÖRGY ÚTTAL PÁRHUZAMOS BURKOLT SÁV, A HAJDAN VOLT „FELVONULÁSI TÉR” TERÜLETE. Felelősök: Bartók István és Szabó Dávid.**

**Feladatok:**

- A zóna a Városliget legexponáltabb része, a Madách sugárút folytatását képező Városligeti fasor városszerkezeti tengelyének a területre történő bevezetésével, illetve lezárásával. Történet feltárás.

- A Madách sugárút fogadása a Városliget felől, annak városszerkezeti lezárása.

- Az egykori Iparcsarnok történetének elemzése, a helyszín jelentőségének értékelése.

- Az Iparcsarnok előzményein felépült Petőfi Csarnok mai igények szerinti átértelmezése, funkciójának, jelentőségének, helyi értékének újrafogalmazása.

- A Dózsa György úttal határos burkolt sáv egyfelől érintkezik a liget zöldfelületi rendszerével, másfelől vizuális kapcsolatban áll a forgalmas út átellenes térfalával. Helyszíni tanulmányok és értékelés.

- A Dózsa György úttal párhuzamos terület beépítési javaslatokhoz kötődő elemzése, a városszerkezeti problémák függvényében (városi térfal – kapcsolódás a zöldfelületi rendszerhez – közlekedési és parkolási kérdések, beépítési volumen, épülettömegek, stb.).

**Az elvárt hallgatói létszám: 18 fő.**

**2. ZÓNA: AZ ÁLLATKERT, A VIDÁMPARK ÉS A NAGYCIRKUSZ TERÜLETE. Felelősök: Helfrich Szabolcs és Della Donna Aliz).**

**Feladatok:**

- A meglévő épületállomány vizsgálata és értékelése (építészeti és szerkezeti minőség; funkcionális és tartalmi elemzés; a helyszínen megtartandó, esetleg elszállítható – máshol felállítható – objektumok, stb.).

- Javasolt hasznosítás: az Állatkert bővítése egy olyan egységgel, amelybe a Cirkusz funkciója és épülete is szervesen bekapcsolható lenne.

- Az Állatkert bővítésének koncepcionális kérdései. Vizsgálat, megállapítások, javaslattétel.

- Az Állatkerti út utcaképi, építészeti illeszkedési, és egyéb esztétikai problémái. Itt komoly szerkezeti beavatkozásokat nem tartunk lehetségesnek. Annál inkább kívánatosnak tartjuk viszont az olyan, kisebb léptékű, de érzékeny építészeti viselkedést igénylő, lokális beavatkozásokat, amelyek a terület rendkívül exponált építészeti és műemléki voltához méltatlan sebhelyeket hivatottak, és képesek orvosolni (Gundel étterem, a Szépművészeti Múzeum oldal- és hátsókertje).

- A Nagycirkusz elfoglalt helyzetének funkcionális és építészeti elemzése és értékelése, koncepcionális javaslattétel.

**Az elvárt hallgatói létszám: 14 fő.**

**3. ZÓNA: A SZÉCHENYI FÜRDŐ ZÓNÁJA. Felelősök: Békés Ádám és Nagy Iván.**

**Feladatok:**

- A funkcióját tekintve jellemzően rekreációs – pihenő területegység meghatározó elemeinek, a fürdő épületének és az Ivócsarnoknak, valamint ezek környezeti kapcsolatainak a vizsgálata és elemzése.

- A zöldfelületi rendszer vizsgálata a fürdő és a tópart között, a Kós Károly sétány mentén (ide értve az Ivócsarnok környezetét is).

- A tópart partvonalának a vizsgálata.

- Az Állatkerti körút menti zöldfelületi részek vizsgálata, a kereskedelmi pavilonokkal együtt, új kereskedelmi egységek elhelyezésének a lehetőségével (a meglévő pavilonok lecserélését feltételezve).

- A meglévő pihenő – vendéglátó, szórakoztató – ajándékkereskedelmi funkció minőségi feljavítása.

**Az elvárt hallgatói létszám: 10 fő.**

**4. ZÓNA: A HERMINA ÚT ÉS A VAJDAHUNYAD VÁR KÖZÖTTI ZÖLDTERÜLET. Felelősök: Bálint Adrienn és Szűcs Gábor.**

Funkciójában, adottságaiban hasonló a 2. zónához, amihez, új elemként (a zöldfelületi dominancia megléte mellett) a szabadtéri sportolási lehetőségek funkciója társul.

**Feladatok:**

- A helyszínen lévő épületek és objektumok vizsgálata, értékelése.

- Javaslat az alapfunkciókba illeszthető új objektumok elhelyezésére, azok környezeti kapcsolatainak a megoldásával.

**Az elvárt hallgatói létszám: 8 fő.**

**5. ZÓNA: A KÖZLEKEDÉSI MÚZEUM, A KÉPZŐMŰVÉSZETI PAVILON TERÜLETE. Felelősök: Gaul Cicelle és Radnai Gergő.**

**Feladatok:**

- A meglévő épületek kutatása, elemzése, értékelésük, lehetséges fejlesztési (bővítési) irányok.

- A Képzőművészeti Pavilon kutatása, értékelése, rehabilitációjának a lehetősége, szabadtéri kiállító felületeivel, zöldterületi kapcsolataival összefüggésben.

- A tematikus parkok feltérképezése, értékelése, lehetséges fejlesztése.

- A zöldfelületi dominancia megtartása.

**Az elvárt hallgatói létszám: 10 fő.**

**6. ZÓNA: A KIRÁLYDOMB ÉS KÖRNYÉKE. Felelősök: Della Donna Aliz és Francsics László.**

**Feladatok:**

- A területen található játszóterek, sportpályák vizsgálata és értékelése.

- A Királydomb történetének kutatása.

- A meglévő funkciók frissítése, újak bevezetése (például szabadtéri színpad).

- Kapcsolódás az 1. zóna funkcióihoz (tematikus múzeumi parkok, ezek kitelepülés a zöldbe, stb.).

- A zöldfelületi dominancia megtartása, lehetőség szerinti erősítése.

**Az elvárt hallgatói létszám: 10 fő.**

**ALAKI ÉS FORMAI ELVÁRÁSOK**

**Beadandó munkarészek**

1. Helyszínrajzi tablók az egyes zónák meglévő állapotáról, elemzésekkel, értékelésekkel (M1:1000).

2. Helyszínrajzi tablók a tervezett koncepcionális javaslatok feltüntetésével (M1:1000).

3. Átnézeti makett a vizsgált területekről, a meglévő – megmaradó objektumokkal, és a koncepcionális javaslatok megjelenítésével, előre elkészített alaplapra építve (M1:1000).

**Formátum**

A vizsgálatok és a koncepcionális javaslatok B0 méretű alaplapra elkészítendő, kartonra felkasírozott, színes tablók lesznek. Az alaplapok nyomtatást a Tanszék szervezi. A végleges tablók a Tanszék által meghatározott tartalmi és formai keretek szerint alakítandók ki (design, felületi arányok, feliratok, tartalmi és formai elvárások, stb.).

**ÜTEMEZÉS**

- A feliratkozás kezdete március 26. (kedd), lezárása március 4. (csütörtök).

- Jelentkezés a Tanszéken kifüggesztett jelentkezési íven.

- Csoportok megalakítása és közzététele: péntek 16.00 óra.

- A feladat előkészítése és kiadása, ismerkedés a helyszínekkel, a központi előadásokon való aktív (kötelező) részvétel, az alábbi részletezés szerint, információ és adatgyűjtés: 2013. április 8. hétfő.

1. megnyitó a Szépművészeti Múzeumban 10:00-11:00.

2. Városligeti séta a kiválasztott területeken a csoportvezető oktatóval, a megfelelő területeken: 11:00-13:00.

3. Az Építészettörténeti Tanszék által meghirdetett előadások kötelező meghallgatása:

14:00-14:40 Fekete J. Csaba: A Városliget kialakulása és műemlékvédelmi kérdései.  
14:50-15:30 Kalmár Miklós - Gy. Balogh Ágnes: A Városliget kapuja, a Hősök-tere.

15:40-16:00 Marótzy Katain: A Millenniumi Kiállítás.

16:10-17:10 Rabb Péter: A Magyar Mezőgazdasági Múzeum épületegyüttese.  
17:20-18:00 Székely Márton: A Városliget különleges épületei.

- Az első lépcső (elemzések, és ezek feldolgozása): április 8.-9. (hétfő – kedd).

- A második lépcső (koncepció és feldolgozás): április 9.-11. (kedd – szerda – csütörtök).

- Leadás: április 11. (csütörtök) délután három óra.

- Nyomtatás és kasírozás: április 11. (csütörtök) délután a leadást követően.

- Kiállítási installáció megtervezése: április 9.-10. (kedd-szerda), felelős: Wéber József – Szécsi Zoltán.

- Kiállítási installáció fölállítása: április 12. (péntek) 8.00-tól 11.00-ig, felelősök: doktoranduszok és demonstrátorok.

- Berendezés: április 12. (péntek) 11.00-12.00, felelősök: doktoranduszok és demonstrátorok.

- Zsűrizés: április 12. (péntek) 12.00-től (Dobai János - Wéber József – Szécsi Zoltán).

- Eredményhirdetés: április 12. (péntek) 13.00 a Tanszéken.

**DÍJAZÁS**

A tanszéki zsűri által legjobbnak ítélt hallgatói csoportok - a munkák értékelésekor felállított sorrend alapján - könyvjutalomban részesülnek.

Dobai János sk. Wéber József sk. Szécsi Zoltán sk.